BU SAK NR.   47/05                                                             
                                                                                                                   HSS SAK NR. 45/05

                                                            PROTOKOLL

Protokoll fra møte i Helse-, sosial- og sysselsettingskomiteen i bydel Grünerløkka 01.06.2005 kl. 18.00-20.05 i bydelsadministrasjonens lokaler i Markveien 57.

DAGSORDEN:

ÅPEN HALVTIME.

Det var møtt fra åtte personer til åpen halvtime.

Tor Hvamen fra Sameiet Markveien 42 tok ordet til sak nr. 35/05 og viste til omfattende protester fra beboerne i kvartalet mot etablering av uteservering i bakgården til Memphis Kafe & Bar i Thv. Meyers gate 63. Han stilte også spørsmål om ikke uteservering ville være i strid med gjeldende reguleringsplan.  

Thomas Wagle, Dælenenggata 16 B, sa at generalforsamlingen i borettslaget hadde vedtatt å gå i mot uteservering for Cafe Yamit (sak nr. 34/05) fordi den ville bli til sjenanse for naboene. 

En representant for De norske lenker, som leier lokaler på gateplan i samme gård, gikk også i mot søknad om skjenkebevilling ute. Han viste til at organisasjonen besto av medlemmer med alkoholproblemer og de ønsket ikke å ha en restaurant med uteservering som nærmeste nabo.

Mostafa Lyamouri, innehaver av Cafe Yamit, tok ordet i samme sak og sa han hadde drevet forretning i lokalene i fem år. Han hadde søkt det tidligere styret i borettslaget om tillatelse til å drive kafe og inngått kontrakt om dette. 

OPPROP.

Til stede: Ulf Granli (H) leder, Rune Haaland (A), Kyrre Lind (SV), Gudmund Dalsbø (RV), Brigitte Alnæs (V).
 
Forfall: Paal Haavorsen (A), Trygve Skoglund jr (F). 

I stedet møtte: Berit Hauge (A), Guttorm Normann (F).

Rune Haaland (A) ble oppnevnt som settenestleder.

MERKNADER TIL DAGSORDEN.

Innkallingen godkjent uten merknader. Søknad fra Svensk Pizza om uteservering vedtatt satt opp som tilleggssak (sak nr. 30/05).

HSS SAK NR. 38/05  PROTOKOLL FRA MØTE  KOMITEEN 19.04.2005.
REF. BU SAK NR. 36/05.
Arkivnr.

Vedtak:
Protokollen enstemmig godkjent.

HSS SAK NR. 39/05  ALTERNATIVE ORGANISASJONSMODELLER FOR SYKEHJEMSSEKTOREN I OSLO - HØRING.
Arkivnr.

Øyvind Møklebust, administrasjonen, redegjorde for alternativene i høringsdokumentet. Saken skal opp til behandling på bydelsutvalgets møte 16.06.2005.

Bydelsdirektørens forslag til vedtak:
Bydelsdirektørens uttalelse vedtas. 

Tilleggsforslag fra RV:
I tillegg til bydelsdirektørens uttalelse har Helse-, sosial- og sysselsettingskomiteen i bydel Grünerløkka følgende merknader til rapporten ”Utfordringer for sykehjemssektoren i Oslo”:

1.	Rapporten gir et godt innblikk i problemene med bestiller-/utførermodellen og andre tiltak for å lette privatisering og konkurranseutsetting. Det vil være å foretrekke om bydelene og de tjenesteytende enhetene kan få konsentrere seg om å gi beboerne et godt tilbud framfor å bruke ressursene på kjøp og salg.

2.	Bydelen bør fastholde sitt vedtak fra budsjettbehandlinga i desember 2004 om å ikke konkurranseutsette hjemmetjenesten. Å splitte opp utførende deler av hjemmetjenesten vil bety vansker med å samordne tiltakskjedene, uansett hvilken organisasjonsmodell en velger for sjukehjemma.
3.	Rapporten har som et premiss at eldreomsorgen skal styres i retning fra sjukehjem til mer boligretta tiltak. Organiseringa av sjukehjemma og ressurstildelinga innen sektoren bør ses i sammenheng med dette. Det er derfor mye som taler for at det ikke bør tas endelig stilling til organiseringa av sjukehjemma foreløpig.

4.	Komiteen er ellers noe i tvil om denne strategien er riktig. Sjukehusa går i stadig større grad over til dagkirurgi og til å skrive ut pasienter tidligere, noe som fører til at kommunen/bydelene får ansvaret for mer pleietrengende brukere.

5.	Komiteen støtter prinsippet om fritt brukervalg innen sjukehjemssektoren. Gitt knappe ressurser vil vi imidlertid rå til at det heller brukes midler til økt bemanning enn til å holde den overkapasiteten som trulig er nødvendig for gi ”reelt fritt brukervalg” slik rapporten omtaler det.

6.	I forbindelse med valgfrihet, kvalitetsundersøkelser m.v er det et problem at mange av brukerne av sjukehjem har liten evne til å uttrykke egen vilje. Dette vil øke dersom strategien framover er at det bare er de mest sjuke som skal ha fast plass på sjukehjem. Rapporten problematiserer i liten grad hvem som skal bestemme for dem som ikke kan bestemme sjøl. Det er derfor en risiko for at det brukes store ressurser på kontroll- og administrasjonssystemer som ikke fungerer.

Vedtak:
Det avgis ingen innstilling til bydelsutvalget. RV’s tilleggsforslag følger saken.

HSS SAK NR. 40/05  INNDEKNING AV MERFORBRUK 2004 – NY BUDSJETTREVISJON.
REF. BU SAK NR.  52/05.
REF. OKK SAK NR. 17/05.
REF. AU SAK NR. 07/05.
Arkivnr.

Saken skal opp til behandling på bydelsutvalgets møte 16.06.2005.

Bydelsdirektørens forslag til vedtak:
Funksjonsområde 1 Helse, sosial og nærmiljø
reduseres som vist i saksframlegget med 				1.950.000 kroner.
Funksjonsområder 1 Helse, sosial og nærmiljø 
Økes med avsetning til dekning av underskudd med		6.000.000 kroner
Funksjonsområde 2 Oppvekst
Reduseres som vist i saksframlegget med 				1.910.000 kroner
Funksjonsområde 3 Pleie og omsorg
Reduseres som vist i saksframlegget med				2.140.000 kroner

RV’s forslag til vedtak:
Helse-, sosial- og sysselsettingskomiteen uttrykker sterk bekymring over de foreslåtte kuttene ved ungdomstiltakene X-Ray og Sinsen musikkskole.

Vedtak:
1.	Det avgis ingen innstilling til bydelsutvalget.
2.	RV’s forslag enstemmig vedtatt.

HSS SAK NR. 34/05  SØKNAD OM  NY SKJENKEBEVILLING UTE FOR CAFE YAMIT.
Arkivnr. 944.4 Saksnr. 05/474

Søknad om ny skjenkebevilling inne var oppe til behandling på komiteens møte 19.04.2005.
Søknaden ble anbefalt med 5 (2 A, 1 H, 1 F, 1 V) mot 1(RV) stemme. Søknad om skjenkebevilling ute ble vedtatt utsatt.
 
Vurdering
Det søkes om ny skjenkebevilling ute, for et areal med 18,5 m lengde og 5 m bredde, langs restaurantens fasade mot Fjellgata. Uteserveringen vil ligge på privat grunn. Bydelsdirektøren har ingen bemerkninger til søknaden.  

Bydelsdirektørens forslag til vedtak:
Søknad om ny skjenkebevilling ute for øl, vin og brennevin, med åpnings-/skjenketid til kl. 22.00/21.30, for Cafe Yamit v/Mostafa Lyamouri, Dælenenggata 16 B, anbefales så fremt tilgjengelighet for bevegelseshemmede ivaretas.

RV’s forslag til vedtak:
Søknad om skjenkebevilling ute for Cafe Yamit, Dælenenggata 16 B, frarås da skjenkestedet vil ligge kloss inntil inngangen til De norske lenker, et møtelokale for folk med alkoholproblemer. 

Vedtak:
Bydelsdirektørens forslag vedtatt med 6 (2 A, 1 H, 1 SV, 1 F, 1 V) mot 1 (RV) stemme for RV’s forslag.

HSS SAK NR. 35/05  SØKNAD OM  UTVIDET SKJENKEBEVILLING (UTESERVERING) FOR MEMPHIS KAFE & BAR.
Arkivnr. 944.4 Saksnr. 04/2647

Utsatt sak fra komiteens møte 19.04.2005. Næringsetaten har tilskrevet bydelen og bedt om at saken tas opp til behandling, uavhengig av utfallet av byggesaksklagen (se vedlagte brev). Bydelsdirektøren vil på bakgrunn av dette fremme saken nå.

Vurdering
Det søkes om uteservering i bakgården. Etablering av uteservering er betinget av endring av inngangspartiet til restauranten. Det måtte derfor søkes om bruksendring.

Teknisk- og miljøkomiteen i Bydel Grünerløkka-Sofienberg behandlet søknad om bruksendring på møte 29.04.2003 og et flertall anbefalte denne med begrunnelse av at bakgården ikke er noe naturlig uterom for beboerne og i dag er parkeringsplass. Komiteen ønsket likevel at åpningstiden for uteserveringen ble begrenset til kl. 20.00 av hensyn til naboene (vedlegg 1).

Søknad om skjenkebevilling ble behandlet på møte i Bydelsutvalg Grünerløkka-Sofienberg 14.05.2003. Et flertall anbefalte at det ble gitt skjenkebevilling, med den samme begrunnelsen (vedlegg 2). 

Plan- og bygningsetaten har avslått søknad om bruksendring. Søker påklagde vedtaket og saken skal opp til behandling i Byutviklingskomiteen, eventuelt videre til endelig avgjørelse hos fylkesmannen. Det foreligger også protester fra naboer til restauranten (se vedlegg 3).

Det er kommet inn protester til søknaden fra sameiet Markveien 42, Olaf Ryes plass 2 v/Kultur- og kontorbygg Oslo KF, borettslaget Olaf Ryes plass 3/Markveien 38-42 og borettslaget Olaf Ryes plass 1. 

I tillegg ligger Thv. Meyers gate 65 B som en frittstående boliggård, inne i gårdsrommet, like ved det området der uteserveringen er tenkt plassert.

Bydelsdirektøren kan ikke se at det foreligger argumenter som tilsier at søknaden innvilges. Av hensyn til bomiljøet er det viktig at bakgårder og felles gårdsrom skjermes for uteservering når det er fare for at denne vil medføre støyplager for naboene og komme i konflikt med deres bruk av gårdsrommet. 

Bydelsdirektørens forslag til vedtak:
Søknad om skjenkebevilling ute for Kafe-Bar Memphis AS, Thv. Meyers gate 63, anbefales ikke. Helse-, sosial- og sysselsettingskomiteen kan ikke se at det foreligger argumenter som tilsier at søknaden innvilges. Av hensyn til bomiljøet er det viktig at bakgårder og felles gårdsrom skjermes for uteservering når det er fare for at denne vil medføre støyplager for naboene og komme i konflikt med deres bruk av gårdsrommet. Det vises også til protester fra naboer. 

Tilleggsforslag fra RV:
Administrasjonen bes sørge for at rett myndighet vurderer om den parkeringa som nå foregår i bakgården, er i samsvar med reguleringsplanens bestemmelser om fellesareal (lek, opphold).

H’s forslag til vedtak:
Søknad om skjenkebevilling ute for Kafe Bar Memphis anbefales. Teknisk- og miljøkomiteen har tidligere gått inn for uteservering i bakgården i Thv. Meyers gate 63, og finner det derved naturlig at skjenkebevillingen følger vedtaket fra Teknisk- og miljøkomiteen.

Vedtak:
1.	Bydelsdirektørens forslag vedtatt med 4 (2 A, 1 SV, 1 RV) mot 3 (1 H, 1 F, 1 V) stemmer for H’s forslag.
2.	RV’s tilleggsforslag enstemmig vedtatt.

F anket saken inn for bydelsutvalgets møte 16.06.2005.

Merknad fra H, F og V:
Søknad om skjenkebevilling ute for Kafe Bar Memphis anbefales. Teknisk- og miljøkomiteen har tidligere gått inn for uteservering i bakgården i Thv. Meyers gate 63, og vi finner det derved naturlig at skjenkebevillingen følger vedtaket fra Teknisk- og miljøkomiteen.

HSS SAK NR. 41/05  SØKNAD OM  UTVIDET SKJENKEBEVILLING (UTESERVERING) FOR LØKKA PUB OG BAR.
Arkivnr. 944.4 Saksnr. 05/1081

Vurdering
Det søkes om skjenkebevilling ute for Løkka Pub og Bar. Det er kommet klager på støy fra restauranten fra Borettslaget Thv. Meyers gate 79 (se vedlegg 1), som også påpeker at restauranten er belastning for nærmiljøet. Støyproblemene er ikke løst. Bydelen har derfor ikke villet gi forhåndstilsagn om å leie ut areal til uteservering til restauranten. På denne bakgrunn vil heller ikke søknad om skjenkebevilling ute anbefales.

Bydelsdirektørens forslag til vedtak:
Søknad om skjenkebevilling ute for Nye Løkka Pub og Restaurant AS v/Løkka Pub og Bar, Thv. Meyers gate 81, anbefales ikke. Det er kommet flere klager på støy fra restauranten fra naboer. Før dette problemet er løst vil bydelen, av hensyn til bomiljøet, heller ikke gi forhåndstilsagn om å leie ut kommunal grunn til uteservering. 

Vedtak:
Bydelsdirektørens forslag enstemmig vedtatt.

HSS SAK NR. 42/05  SØKNAD OM  NY SKJENKEBEVILLING UTE OG UTVIDET ÅPNINGSTID FOR GALLERI NY YORK.
Arkivnr. 944.4 Saksnr. 05/845
Vurdering
Det søkes om ny skjenkebevilling ute med utvidet åpningstid utenfor galleriets fasade i Øvre gate.
Bydelen har ikke mottatt søknad om å leie fortausareal. Fortauet er kun 2 meter bredt. På grunn av dette vil bydelen ikke gi tilsagn om å leie areal til uteservering. I tillegg ligger galleriet i en rolig gate med boliggårder på motsatt side. Det er ikke ønskelig med uteservering av hensyn til bomiljøet.

Bydelsdirektørens forslag til vedtak:
Søknad om ny skjenkebevilling ute foran Galleri Ny York v/Ceramo AS, Øvre gate 7, anbefales ikke. Fortauet er kun 2 meter bredt. På grunn av dette vil bydelen ikke gi tilsagn om å leie areal til uteservering. I tillegg ligger galleriet i en rolig gate med boliggårder på motsatt side. Det er ikke ønskelig med uteservering av hensyn til bomiljøet.

Vedtak:
Bydelsdirektørens forslag enstemmig vedtatt.

HSS SAK NR. 43/05  SØKNAD OM  UTVIDET SKJENKEBEVILLING (UTESERVERING) FOR AVANOS TYRKISK RESTAURANT AS.
Arkivnr. 944.4 Saksnr. 05/895

Administrasjonen redegjorde for at Fylkesmannen i Oslo og Akershus i brev av 26.05.2005 har stadfestet kommunens avslag på søknad om uteservering i den omsøkte bakgården.

Vurdering
Det søkes om uteservering i gårdsrommet utenfor restauranten. Restauranten vender ut mot en boliggård.  Bydelsdirektøren kan ikke se at det foreligger argumenter som tilsier at søknaden innvilges. Av hensyn til bomiljøet er det viktig at gårdsrom skjermes for uteservering når det er fare for at denne vil medføre støyplager for naboene og komme i konflikt med deres bruk av gårdsrommet. 

Bydelsdirektørens forslag til vedtak:
Søknad om skjenkebevilling ute for Avanos Restaurant ved Avanos Tyrkisk Restaurant AS, Helgesens gate 14, anbefales ikke. Restauranten vender ut mot en boliggård. Helse-, sosial- og sysselsettingskomiteen kan ikke se at det foreligger argumenter som tilsier at søknaden innvilges. Av hensyn til bomiljøet er det viktig at felles gårdsrom skjermes for uteservering når det er fare for at denne vil medføre støyplager for naboene og komme i konflikt med deres bruk av gårdsrommet. 

Vedtak:
Bydelsdirektørens forslag enstemmig vedtatt.

HSS SAK NR. 44/05  FRAMSATTE KLAGER I PRESSEN MOT GRÜNERLØKKA SOSIALSENTER.
Arkivnr. Perm

H viste til presseoppslag med klager på sosialsenteret.

Tage Guldvog, administrasjonen, sa den tok klagene som retter seg mot Rådgivningssenteret,      
svært alvorlig. Kritikken fra brukerne går på muntlig avslag og avvisning av søknader. Den kommer først og fremst fra personer som har kommet i en akutt krisesituasjon og bydelen har  utvist dårlig skjønn i noen saker. Dette er forhold som skal rettes opp.

Administrasjonen har også hatt møte med Helse- og sosialombudet og diskutert hva som skal gjøres for å rette opp forholdene. Det vil bli iverksatt tiltak, blant annet når det gjelder gjennomføring av råd- og veiledningssamtaler. Administrasjonen vil også ha en løpende dialog med ombudet framover.

Komiteen sa seg svært fornøyd med redegjørelsen og ba om å bli holdt orientert om den videre utviklingen.

HSS SAK NR. 30/05  SØKNAD OM NY SKJENKEBEVILLING UTE/UTVIDET ÅPNINGSTID UTE FOR SVENSK PIZZA.
Arkivnr. 944.4 Saksnr. 05/469-675

Søknad om ny skjenkebevilling inne var oppe til behandling på komiteens møte 19.04.2005.
Søknaden ble anbefalt med 5 (2 A, 1 H, 1 F, 1 V) mot 1 (RV) stemme. Søknad om skjenkebevilling ute ble vedtatt utsatt.
 
Vurdering
Det søkes om ny skjenkebevilling ute, for et areal med 8 m lengde og 2 m bredde, langs restaurantens fasade mot Thv. Meyers gate. Bydelen har gitt sitt foreløpige tilsagn om å leie ut arealet, men med en bredde på 1 m. Stedet ligger i et utvidet sentrumsområde og i en trafikkert gate. Bydelsdirektøren vil anbefale at det gis skjenkebevilling ute, men at åpnings-/skjenketiden fastsettes til kl. 22.00/21.30 fordi det er boliger i de øvrige etasjene i gården.     .  

Bydelsdirektørens forslag til vedtak:
1.	Søknad om ny skjenkebevilling ute for øl, vin og brennevin, med åpnings-/skjenketid til kl. 22.00/21.30, for Svensk Pizza v/Swe Pizza AS, Thv. Meyers gate 78, anbefales så fremt tilgjengelighet for bevegelseshemmede ivaretas.

2.	Søknad om utvidet åpnings-/skjenketid ute til kl. 24.00/23.30 anbefales ikke. Stedet ligger i et utvidet sentrumsområde, men det er boliger i gården for øvrig. Av hensyn til nærmiljøet er det særlig grunn til at åpnings-/skjenketiden fastsettes til kl. 22.00/21.30.

Vedtak:
1.	Bydelsdirektørens forslag punkt 1 vedtatt med 6 mot 1 (RV) stemme for ikke å anbefale skjenkebevilling ute.
2.	Bydelsdirektørens forslag punkt 2 vedtatt med 4 (2 A, 1 SV, 1 RV) mot 3 (1 H, 1 F, 1 V) for å anbefale utvidet skjenketid ute.

EVENTUELT.

Ulf Granli (H) sa det var problematisk at det ikke forelå rapport fra tilsynsbesøk av Tilsynsutvalg for Grünerløkka og Paulus sykehjem i april. 
Administrasjonen opplyste om at det blir møte med byråd for velferd og sosiale tjenester om bydelens vanskelige økonomiske situasjon 3. april.

Oslo 03.06.2005

Eigil Jakobsen
sekretær
Helse-, sosial- og sysselsettingskomiteen